(14)

poglavlje I. glave III. zamjenjuje se sljedećim: „POGLAVLJE I. Izvješćivanje na konsolidiranoj osnovi Članak 11. Oblik i učestalost izvješćivanja na konsolidiranoj osnovi za manje značajne kreditne institucije 1. Manje značajne kreditne institucije koje primjenjuju MSFI na temelju Uredbe (EZ) br. 1606/2002 za nadzorno izvješćivanje na konsolidiranoj osnovi u skladu s člankom 24. stavkom 2. Uredbe (EU) br. 575/2013 dostavljaju nadzorne financijske podatke odgovarajućem nacionalnom nadležnom tijelu na konsolidiranoj osnovi. 2. Nadzorno financijsko izvješćivanje iz stavka 1. odvija se učestalošću određenom u članku 9. Provedbene uredbe (EU) br. 680/2014 i uključuje opće minimalne podatke navedene u stavku 1. Priloga I. 3. Nacionalna nadležna tijela dostavljaju ESB-u sve dodatne obrasce navedene u Prilogu III. Provedbenoj uredbi (EU) br. 680/2014 koje prikuplja nacionalno nadležno tijelo. Nacionalna nadležna tijela unaprijed obavješćuju ESB o svakom dodatnom obrascu koji namjeravaju prenijeti. 4. Manje značajne kreditne institucije, osim onih iz stavka 1., na koje se primjenjuju nacionalni računovodstveni okviri na konsolidiranoj osnovi na temelju Direktive 86/635/EEZ dostavljaju nadzorne financijske podatke odgovarajućem nacionalnom nadležnom tijelu na konsolidiranoj osnovi. To nadzorno financijsko izvješćivanje odvija se učestalošću određenom u članku 11. Provedbene uredbe (EU) br. 680/2014 i uključuje opće minimalne podatke navedene u stavku 2. Priloga I. 5. Nacionalna nadležna tijela dostavljaju ESB-u sve dodatne obrasce navedene u Prilogu IV. Provedbenoj uredbi (EU) br. 680/2014 koje prikuplja nacionalno nadležno tijelo. Nacionalna nadležna tijela unaprijed obavješćuju ESB o svakom dodatnom obrascu koji namjeravaju prenijeti. 6. Kao iznimka od stavka 4. i 5. nadzorno financijsko izvješćivanje o manje značajnim kreditnim institucijama s imovinom čija ukupna vrijednost na konsolidiranoj osnovi iznosi 3 milijarde eura ili manje, uključuje podatke navedene u Prilogu III., kao opći minimum, umjesto podataka navedenih u stavku 4. ovog članka. Za tu svrhu, ukupna vrijednost imovine kreditnih institucija na konsolidiranoj osnovi određuje se na osnovi bonitetnog konsolidiranog izvješćivanja u skladu s primjenjivim pravom. Ako se ukupna vrijednost imovine ne može utvrditi na osnovi bonitetnog konsolidiranog izvješćivanja, ona će se utvrditi na osnovi posljednjih revidiranih konsolidiranih godišnjih izvješća, a ako ta godišnja izvješća nisu dostupna, na osnovi konsolidiranih godišnjih izvješća izrađenih u skladu s primjenjivim nacionalnim računovodstvenim propisima. 7. Manje značajne kreditne institucije počinju dostavljati podatke u skladu sa stavkom 4. i 5. od sljedećeg referentnog datuma izvješćivanja za tromjesečno izvješćivanje kada ukupna vrijednost imovine manje značajne kreditne institucije premašuje na konsolidiranoj osnovi 3 milijarde eura na četiri uzastopna referentna datuma izvješćivanja za tromjesečno izvješćivanje. Manje značajne kreditne institucije počinju dostavljati podatke u skladu sa stavkom 6. kada je ukupna vrijednost imovine manje značajne kreditne institucije na konsolidiranoj osnovi 3 milijarde eura ili niža na tri uzastopna referentna datuma izvješćivanja za tromjesečno izvješćivanje. 8. Podaci navedeni u stavcima 2., 3. 4., 5. i 6. dostavljaju se kako je propisano u članku 6. stavku 5. ove Uredbe. 9. Nacionalna nadležna tijela mogu prikupljati podatke koje treba dostaviti ESB-u, navedene u stavcima 2., 3., 4., 5. i 6. kao dio šireg izvještajnog okvira koji, u skladu s mjerodavnim pravom Unije ili nacionalnim pravom uključuje dodatne nadzorne financijske podatke koji, osim za potrebe nadzora, služe i za druge potrebe kao što su potrebe statistike. Članak 12. Referentni datumi izvješćivanja i datumi dostave za manje značajne kreditne institucije 1. Podaci koje dostavljaju manje značajne kreditne institucije na konsolidiranoj osnovi navedeni u članku 11. imaju sljedeće referentne datume izvješćivanja: (a) za tromjesečno izvješćivanje: 31. ožujka, 30. lipnja, 30. rujna i 31. prosinca; (b) za polugodišnje izvješćivanje: 30. lipnja i 31. prosinca; (c) za godišnje izvješćivanje: 31. prosinca. 2. Podaci koji se odnose na razdoblje dostavljaju se kumulativno od prvog dana kalendarske godine do referentnog datuma izvješćivanja. 3. Kao iznimka od stavaka 1. i 2., ako nacionalna nadležna tijela dozvole manje značajnim kreditnim institucijama da dostavljaju nadzorne financijske podatke na konsolidiranoj osnovi na temelju računovodstvene godine koja se ne podudara s kalendarskom godinom, nacionalna nadležna tijela mogu prilagoditi referentne datume izvješćivanja kraju računovodstvene godine. Prilagođeni referentni datumi izvješćivanja su tri, šest, devet i 12 mjeseci nakon početka računovodstvene godine. Podaci koji se odnose na razdoblje dostavljaju se kumulativno i obuhvaćaju razdoblje od prvog dana računovodstvene godine do referentnog datuma izvješćivanja. 4. Nacionalna nadležna tijela dostavljaju ESB-u podatke navedene u članku 11. do kraja poslovanja na sljedeće datume dostave: (a) za manje značajne kreditne institucije osnovane u državi članici sudionici koje izvješćuju na najvišem nivou konsolidacije, dvadeset i petog radnog dana nakon datuma za dostavu podataka iz članka 3. Provedbene uredbe (EU) br. 680/2014; (b) za manje značajne kreditne institucije koje izvješćuju na konsolidiranoj osnovi, osim onih iz točke (a), trideset i petog radnog dana nakon datuma za dostavu podataka iz članka 3. Provedbene uredbe (EU) br. 680/2014. 5. Nacionalna nadležna tijela odlučuju kada kreditne institucije trebaju dostaviti nadzorne financijske podatke da bi udovoljile ovim rokovima.”;